LAOAG CITY - Agtultuloy ti imbestigasyun ti Philippine National Police iti Pasuquin, Ilocos Norte iti pannakaransak ti St. James Parish Church iti nasao nga ili.
Dinadael dagiti suspek ti tabernakulo nga maysa kadagiti maan-annadan a nasagradoan a banag iti uneg ti simbaan gapu ta ditoy ti pakaip-ipanan ti blessed sacrament.
Malaksid ti tabernakulo ket dinadael pay dagiti suspek ti piano ken dadduma a kagamitan ti simbaan ken inwarwara da ti dadduma.
Segun kenni Fr Jojo Alnas, parish priest ti St James Parish Church ti nadadael a tabernakulo ket umaboten ti sangasut a tawen ken antigo pay ti pakaip-ipanan ti kalis.
Mamati ni P/Insp Jaylord Sibaluca, deputy chief of police ti PNP Pasuquin, nga nakastrek dagiti suspek iti uneg babaen ti panangdadael da iti steel window iti likudan a paset ti simbaan usar ti chainsaw ken kartib ti galba.
Dakkel a misteryo kadagiti otoridad ti motibo ti insidente gapu ta awan met ti napukaw.
Kuna ni Fr Alnas nga awan ti ammo na a rason tapno serken ti siasinnuman ti simbaan ket agdadael da gapu ta awan met ti punpuntiryaen na tunggal mangited ti sermon ngem no adda man nasaktan kadagiti sermon na a saan na nga ammo ket nakasagana a dumawat ti pammakawan.
Inbatad na a dagiti sermon na tunggal mangiwayat ti nasantuan a misa ket mainaig met iti biag ti kristiyano.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn